**NÁRODNÁ RADA SLOVENSKEJ REPUBLIKY**

**IV. volebné obdobie**

Číslo: 157/2010

**1411a**

### **S p o l o č n á s p r á v a**

výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 190/2003 Z. z. o strelných zbraniach a strelive a o zmene a doplnení niektorých zákonov v znení neskorších predpisov a ktorým sa mení zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov **(tlač 1411)** **–** **druhé čítanie**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Výbor Národnej rady Slovenskej republiky pre obranu a bezpečnosť ako gestorský výbor k návrhu zákona podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov **spoločnú správu** výborov Národnej rady Slovenskej republiky:

**I.**

Národná rada Slovenskej republiky uznesením **č. 1921 z 9. februára 2010** pridelila vládny návrh zákona, ktorým sa mení a dopĺňa zákon č. 190/2003 Z. z. o strelných zbraniach a strelive a o zmene a doplnení niektorých zákonov v znení neskorších predpisov a ktorým sa mení zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov **(tlač 1411)** na prerokovanie týmto výborom:

 Ústavnoprávnemu výboru Národnej rady Slovenskej republiky

 Výboru Národnej rady Slovenskej republiky pre hospodársku politiku

 Výboru Národnej rady Slovenskej republiky pre pôdohospodárstvo, životné prostredie a ochranu prírody a

 Výboru Národnej rady Slovenskej republiky pre obranu a bezpečnosť ako gestorskému.

 Výbory prerokovali predmetný návrh zákona v stanovenej lehote.

**II.**

 Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov).

**III.**

 Výbory Národnej rady Slovenskej republiky, ktoré rokovali o uvedenom vládnom návrhu zákona, súhlasili s vládnym návrhom zákona a odporučili Národnej rade Slovenskej republiky návrh zákona schváliť s týmito pripomienkami:.

1. V čl. I v bode 2 v § 6 ods. 1 písm. f) sa slovo „palná“ nahrádza slovami „opakovacia palná“.

 Navrhuje sa ponechať platný právny stav, to znamená, že jednovýstrelové zbrane skonštruované na princípe perkusného zámkového systému budú zaradené do kategórie zbraní D.

 Výbor Národnej rady Slovenskej republiky pre obranu a bezpečnosť

 **Gestorský výbor odporúča schváliť**

1. V čl. I v bode 2 v § 7 písmeno f) znie:

 „f) paintbalová zbraň a airsoftová zbraň,“.

 To, že airsoftové zbrane do súčasnej doby neboli samostatne zaradené, spôsobovalo nejednotnosť pri aplikácii platného zákona o zbraniach a strelive, pri udeľovaní koncesných listín živnostenskými odbormi obvodných úradov jednotlivým podnikateľom.

 Výbor Národnej rady Slovenskej republiky pre obranu a bezpečnosť

 **Gestorský výbor odporúča schváliť**

1. V čl. I sa za bod 3 vkladá nový bod 4, ktorý znie:

 „4. Za § 14 sa vkladá § 14a, ktorý znie:

 „§ 14a

 Nesmie sa uzatvárať zmluva na diaľku,15a) ktorej predmet je nákup a predaj zbrane alebo streliva, ak tento zákon neustanovuje inak.“.

 Poznámka pod čiarou k odkazu 15a znie:

 „15a) § 9 zákona č. 108/2000 Z. z. o  ochrane spotrebiteľa pri podomovom predaji a zásielkovom predaji v znení neskorších predpisov.“.

 Podľa navrhovaného bodu 7 v čl. I držiteľ zbrojného preukazu nesmie uzatvoriť zmluvu na diaľku, ktorej predmet je nákup zbraní a streliva. Zbrane kategórie D však môžu nadobúdať aj osoby, ktoré nie sú držiteľmi zbrojného preukazu a preto je potrené ustanoviť všeobecný zákaz nadobúdanie zbraní a streliva s výnimkou prípadu podľa navrhovaného § 34 ods. 3.

 Výbor Národnej rady Slovenskej republiky pre obranu a bezpečnosť

 **Gestorský výbor odporúča schváliť**

1. V čl. I sa vypúšťa navrhovaný bod 7 ( § 28 ods.4 písm. g) .

 V súvislosti s navrhovaným všeobecným zákazom nadobúdania zbraní a streliva v § 14a sa bod 7 stáva nadbytočný

 Výbor Národnej rady Slovenskej republiky pre obranu a bezpečnosť

 **Gestorský výbor odporúča schváliť**

1. V čl. I sa navrhované znenie bodu 8 nahrádza nasledovným znením:

 „8. V § 34 ods. 3 sa na konci pripája táto veta: „Držiteľ zbrojnej licencie smie uzatvárať zmluvu na diaľku, ktorej predmet je nákup a predaj zbrane alebo streliva len s iným držiteľom zbrojnej licencie alebo inou osobou, ktorá je oprávnená v rámci svojej podnikateľskej činnosti na nákup a predaj zbraní a streliva.“.

 V súlade so smernicou, ktorá je predmetom transpozície, sa v navrhovanom bode 8 umožňuje uzatvárať zmluvu na diaľku, ktorej predmet je nákup zbraní a steliva medzi držiteľmi zbrojnej licencie. Pokiaľ však účastníkom obchodu bude zahraničná osoba je pojem držiteľ licencie nevhodný, pretože tento sa viaže na oprávnenie, ktoré bolo udelené v Slovenskej republike. Navrhuje sa preto alternatívne druhého účastníka obchodu označiť všeobecným pojmom- osoba, ktorá je oprávnená v rámci svojej podnikateľskej činnosti na nákup a predaj zbraní a streliva.

 Výbor Národnej rady Slovenskej republiky pre obranu a bezpečnosť

 **Gestorský výbor odporúča schváliť**

1. V čl. I sa navrhované znenie bodu 17 nahrádza nasledovným znením:

 „17. Za § 72b sa vkladá § 72c, ktorý vrátane nadpisu znie:

„§ 72c

Prechodné ustanovenie k úpravám účinným od 28. júla 2010

 Súčasť zbrane, na držanie ktorej je potrebné mať od 28. júla 2010 zbrojný preukaz, možno do 30. júna 2011 držať bez zbrojného preukazu príslušnej skupiny.“.“.

 Vzhľadom na pozmeňujúci návrh v bode 1 je potrebné zúžiť prechodné ustanovenie.

 Výbor Národnej rady Slovenskej republiky pre obranu a bezpečnosť

 **Gestorský výbor odporúča schváliť**

1. V čl. I v bode 18 prílohe č. 6 časti A) druhy zbrane písm. t) znie:

 „t) zbraň na poľovné účely je zbraň určená k lovu zveri odstrelom podľa osobitného predpisu,24a)“.

Spresňuje sa definícia zbrane na poľovné účely, pretože kritéria na zbraň na poľovné účely nie sú v zákone o poľovníctve explicitne uvedené.

 Výbor Národnej rady Slovenskej republiky pre pôdohospodárstvo, životné prostredie a ochranu prírody

 **Gestorský výbor odporúča schváliť**

1. V čl. I v bode 18 prílohe č. 6 časti A) druhy zbrane sa na konci dopĺňa písmeno y), ktoré znie:

 „y) airsoftová zbraň je replika zbrane vystreľujúca strely z plastu, určená pre hru v teréne podľa príslušných pravidiel.“.

 Dopĺňa sa pojem airsoftová zbraň.

 Výbor Národnej rady Slovenskej republiky pre obranu a bezpečnosť

 **Gestorský výbor odporúča schváliť**

1. Príloha č. 7 k zákonu č. 190/2003 Z. z. znie:

„Príloha č. 7 k zákonu č. 190/2003 Z. z.

**Zoznam preberaných právnych aktov Európskej únie**

Smernica Rady 91/477/EHS z 18. júna 1991 o kontrole získavania a vlastnenia zbraní (Mimoriadne vydanie Ú. v. EÚ, kap. 13/ zv. 11;Ú. v. ES L 256, 13.09. 1991) v znení smernice Európskeho parlamentu a Rady 2008/51/ES z 21. mája 2008 (Ú. v. EÚ L 179, 8.7. 2008).“

Legislatívno-technická pripomienka zohľadňujúca kumulatívnu citáciu publikačného zdroja právneho aktu EÚ.

 Ústavnoprávny výbor Národnej rady Slovenskej republiky

 Výbor Národnej rady Slovenskej republiky pre hospodársku politiku

 Výbor Národnej rady Slovenskej republiky pre pôdohospodárstvo, životné prostredie a ochranu prírody

 Výbor Národnej rady Slovenskej republiky pre obranu a bezpečnosť

 **Gestorský výbor odporúča schváliť**

 Gestorský výbor odporúča o pozmeňujúcich a doplňujúcich návrhoch hlasovať takto:

O bodoch **1, 2, 3, 4, 5, 6, 7, 8 a 9** hlasovať spoločne, a tieto **schváliť**.

**IV.**

Gestorský výbor na základe stanovísk výborov k vládnemu návrhu zákona, ktorým sa mení a dopĺňa zákon č. 190/2003 Z. z. o strelných zbraniach a strelive a o zmene a doplnení niektorých zákonov v znení neskorších predpisov a ktorým sa mení zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov **(tlač 1411)** vyjadrených v ich uzneseniach uvedených pod bodom **III.** tejto správy a v stanoviskách poslancov vyjadrených v rozprave k tomuto návrhu zákona v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov

 **odporúča**

Národnej rade Slovenskej republiky predmetný vládny návrh zákona  **schváliť** v znení schválených pozmeňujúcich a doplňujúcich návrhov uvedených v tejto správe.

 **Spoločná správa** výborov Národnej rady Slovenskej republiky k vládnemu návrhu zákona, ktorým sa mení a dopĺňa zákon č. 190/2003 Z. z. o strelných zbraniach a strelive a o zmene a doplnení niektorých zákonov v znení neskorších predpisov a ktorým sa mení zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov **(tlač 1411)** v druhom čítaní **bola schválená uznesením Výboru Národnej rady Slovenskej republiky pre obranu a bezpečnosť č. 325 na svojej 77. schôdzi.**

V Bratislave 2. marca 2010

## Rudolf PUČÍK v. r.

predseda výboru